«Πρόταση ενεργειακής αναβάθμισης σχολικών μονάδων»

Αξιότιμε κύριε Δήμαρχε, αξιότιμοι κύριοι δημοτικοί σύμβουλοι, κυρίες και κύριοι

    Εκπροσωπώντας το Μουσικό Σχολείο Βέροιας και έχοντας αναλογισθεί τυχόν προβλήματα της πόλης μας, προσωπικά επέλεξα να εστιάσω κυρίως σε αυτά που αφορούν το σχολείο σε συνάρτηση με το περιβάλλον, συγκεκριμένα στην εξοικονόμηση ενέργειας και πόρων, με απώτερο στόχο την μείωση του περιβαλλοντικού μας αποτυπώματος αλλά και την εξοικονόμηση χρημάτων, τα οποία θα μπορούσαν να διατεθούν για διάφορους, ευεργετικούς για τα σχολεία και τον δήμο μας, σκοπούς.
[bookmark: _GoBack]    Αρχικά αξίζει να επισημάνουμε το γεγονός πως τα περισσότερα σχολεία του Δήμου χρησιμοποιούν πετρέλαιο για την κεντρική τους θέρμανση, το οποίο καθιστά το κόστος της υψηλό. Παράλληλα με τις υψηλές τιμές όμως, υπάρχει και σπατάλη της ενέργειας που απελευθερώνεται με την καύση του πετρελαίου διότι κάθε αίθουσα στην οποία συνυπάρχει μεγάλος αριθμός ατόμων, έχει την ανάγκη του αερισμού ανά τακτά χρονικά διαστήματα, πράγμα που οδηγεί σε απώλεια ενέργειας. Επίσης στην απώλεια ενέργειας συμβάλλουν τα παλιά κουφώματα και τυχόν φθορές σε αυτά. Επιπροσθέτως τα φωτιστικά σώματα στις αίθουσες και τους διαδρόμους των σχολικών μονάδων είναι, σε πολλές περιπτώσεις, παλαιότερης τεχνολογίας ή φέρουν φθορές, με άμεση συνέπεια να δυσλειτουργούν, γεγονός που οδηγεί, άλλη μία φορά, σε σπατάλη ενέργειας, άρα φυσικά και σε σπατάλη χρημάτων, στερώντας τα από πολλούς τομείς στους οποίους χρίζονται θεμιτά και πολλές φορές απαραίτητα.
   Τα προαναφερόμενα προβλήματα αποτελούν παράγοντες απώλειας ενός σημαντικού ποσού ενέργειας, από την πλειονότητα των σχολείων του δήμου, επομένως λογικό θα ήταν να προταθούν κάποια μέτρα που θα μπορούσαμε να λάβουμε προς αντιμετώπιση του ζητήματος. Αρχικά, ξεκινώντας από τον περιορισμό τυχόν απωλειών, απαραίτητη θεωρείται η αντικατάσταση των παλαιών κουφωμάτων, με καινούρια, καλύτερης ποιότητας. Για τον ίδιο σκοπό θεωρείται απαραίτητη και η εξωτερική θερμομόνωση τοίχων ώστε να διατηρείται η θερμοκρασία στο εσωτερικό των κτηρίων. Έπειτα μια καινοτόμα ιδέα, που θα αποφέρει σοβαρές μειώσεις στο ενεργειακό κόστος είναι η σύνδεση των σχολείων στο δίκτυο φυσικού αερίου το οποίο εξαπλώνεται τον τελευταίο καιρό, όλο και περισσότερο, στον δήμο μας. Επακόλουθο αυτού φυσικά θα ήταν και η αντικατάσταση του λέβητα κεντρικής θέρμανσης κάθε σχολείου. Επίσης μια συμφέρουσα πρόταση θα ήταν και η εγκατάσταση αντλίας θερμότητας. Επιπροσθέτως, παρατηρείται όλο και πιο συχνή η παρουσία κάποιου κλιματιστικού στους χώρους των σχολείων, συσκευών ενεργοβόρων, επομένως μια στοχευμένη παρέμβαση θα ήταν η αντικατάσταση αυτών με συσκευές μικρότερης κατανάλωσης. Όσον αφορά τα προαναφερθέντα φωτιστικά σώματα, με την τεράστια εξέλιξη που παρατηρείται στον κλάδο του φωτισμού, υπάρχουν πολλές επιλογές που αποφέρουν μικρότερη κατανάλωση όπως οι συσκευές τεχνολογίας LED. Τέλος, πολύ ωφέλιμη θα ήταν η εγκατάσταση φωτοβολταικού συστήματος στα σχολεία μας, ώστε η παραγόμενη από αυτά ενέργεια να αποθηκεύεται και να διοχετεύεται για την ανάγκες της κάθε σχολικής μονάδας.
   Μέρος των χρημάτων τα οποία εξοικονομούνται θα μπορούσαν να διοχετευτούν με σκοπό τη διανομή σχολικών γευμάτων στα σχολεία ή στην αναβάθμιση της ποιότητας των παρεχόμενων γευμάτων, καθότι μέσω αυτού θα προωθηθεί στους μαθητές το πρότυπο της υγιεινής διατροφής, εφόσον τα γεύματα ακολουθούν τα υγειονομικά και διατροφολογικά πρότυπα. Όλες οι προαναφερόμενες παρεμβάσεις θα βελτιώσουν την καθημερινότητα των μαθητών και εκπαιδευτικών, προσφέροντας ένα πιο σύγχρονο και ασφαλές περιβάλλον για τη μάθηση και την εκπαιδευτική διαδικασία.
   Εν κατακλείδι, το σχολείο είναι μικρογραφία της κοινωνίας. Η κοινωνία αντιμετωπίζει την πρόκληση της εξοικονόμησης ενέργειας και της μείωσης του περιβαλλοντικού αποτυπώματος. Επομένως, είναι ανάγκη το σχολείο να πρωτοστατήσει στην ενεργειακή αναβάθμιση των εγκαταστάσεων και να δώσει το θετικό παράδειγμα τόσο στους μαθητές όσο και στην ευρύτερη κοινωνία.
Σας ευχαριστώ!

     
